
נזירות כאבל
צבי ויינגרטן
שיח לשבת נשא
באמצע פרשת נשא אנו מתוודעים להלכות הנזיר. התורה פותחת במילים שאולי יש בהם הצהרה, "איש או אישה כי יפליא" - יפליא, מלשון פלא, תיאור שמתאים למצווה שכל עניינה התקדשות מעבר למצב הסטנדרטי של ישראל הקדושים. ואכן, רבים העידו על קבוצות של נזירים בימי בית שני, ואף הגמרות והמדרשים מספרים על שלוש מאות נזירים מהגולה שעלו בעת אחת בימיו של שמעון בן שטח להקריב קרבנותיהם בירושלים. נזירות לכתחילה או בדיעבד? לכאורה היא לכתחילה שהרי גל של טוהר וקודש עוטה את ירושלים וסביבותיה. האם מדובר בעידן של קדושה? אולי, אך קשה היה לחכמים להצטרף לחגיגה, עד כדי הצהרתו של שמעון הצדיק כי מעולם לא אכל מקרבנות הנזירים למעט מקרה בודד. קשה לראות בחכמים את מי שהיו דוחים את קרנבל הקדושה - מאידך, אולי דווקא הם ראו דרך צבעיו הססגוניים את החורבן המתקרב. 

במקום הלכתחילה שמציגה הקריאה הפשוטה של המקרא מוצאים החכמים הסבר אחר. הצמדת פרשת הנזיר לפרשת הסוטה מעוררת תהיה - מהדין, האם לא היה על משה לשים את הלכות הנופלת והנטמאת הרחק (במידה ניכרת) מהלכותיו של המתטהר והמתקדש? לא היא, עונים החכמים, משה רומז כאן למשהו - לרואה סוטה בקילקולה שיזיר עצמו מן היין. עולה, איפוא, שחכמים נתנו מטען אחר לנדר הנזירות - לא בהתקדשות עסקינן אלא בהיטהרות, היטהרות מטומאות החיים ומתענוגותיו היכולות להפיל את האדם למקומות מהם לא ניתן לחזור, מעיוותים שלא יוכלו לתקן. הנזירות, אם כך, היא החזרת האדם למקום הטוהר המקורי שלו - לא התקדמות למדרגה חדשה אלא תגובה לטראומת הצפייה בקילקול האדם שמצריכה ואף דורשת תיקון שיחזיר אותנו למקומנו הקדוש והטהור.

אם כך, עלינו לחזור לגופי תורה ולשאול כיצד נתואם עם הפלא שבנזירות? תשובות של הכרח אין, אך אולי ביקשו חז"ל לציין ולהדגיש את הפלא שבתשובה, שבשיבה למקור. פלא עצום הוא שאדם לומד ממה שראו עיניו. גדולתם של אלה שראו בעיניהם את הסוטה בקילקולה והבינו שכשם שיין גרם לקילקולה היא, יכול הוא אף לגרום לקילקולם הם, הינו הפלא שבנזירות.

ורציתי להציע קריאה נוספת של מדרש זה על רקע אירועים שבכל יום. עיתוננו לימדונו כי אל לנו להתדכדך מנפילה של אדם זה או אחר, דוברינו הסקטוריאלים לימדונו כי אל לנו להתאבל ממהיכשלותם של אנשים שאינם משתייכים "אלינו" אך לא כך לימדונו חז"ל. האנשים שעומדים בעזרה ובמקרה דרכה רגלם (היחפה!) שם באותו היום שהובלה לשם אותה אישה לא מכירים אותה, לא מזדהים עם מעשיה ואולי אפילו לא למדו באותה רשת חינוכית שבה למדה היא. אף על פי כן, האירוע אמור להיחרט בזכרונם ולהשפיע על הלך חייהם. ההינזרות מהיין יכולה להתפרש כאחת משתיים - כסימן של הינזרות והימנעות (כפי שפורש לעיל) אך גם כאבל (חישבו על ימי ההכנה לתשעה באב). ואולי על כך רומזים חז"ל, על פעולת הנזיר שפונה בדרך כלל כלפי פנים אך צריכה גם לפנות כלפי חוץ - לזהות את העולם שמסביבו להרימו ובאם הגיע כבר מאוחר מדי, וכל שנותר הוא לצפות בסוטה המתקלקלת, שלכל הפחות יתאבל עליה, ועל העולם ששבע נפילות ומחכה לישועתו. שנזכה.  

